SL Uradni list Evropske unije L 177/36

UREDBA KOMISIJE (EU) 2017/1237

z dne 7. julija 2017

o spremembi Uredbe (ES) št. 1881/2006 glede mejne vrednosti za cianovodikovo kislino v nepredelanih celih, zdrobljenih, zmletih, strtih ali sesekljanih mareličnih jedrcih, danih v promet za končnega potrošnika

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (EGS) št. 315/93 z dne 8. februarja 1993 o določitvi postopkov Skupnosti za kontaminate v hrani (1) in zlasti člena 2(3) Uredbe,

ob upoštevanju naslednjega:

(1) Uredba Komisije (ES) št. 1881/2006 (2) določa mejne vrednosti za nekatera onesnaževala v živilih.

(2) Znanstveni odbor za onesnaževala v prehranski verigi (CONTAM) Evropske agencije za varnost hrane (EFSA) je sprejel znanstveno mnenje o akutnih zdravstvenih tveganjih, povezanih s prisotnostjo cianogenih glikozidov v surovih mareličnih jedcih in proizvodih, pridobljenih iz surovih mareličnih jedrc (3). Izraz „surova marelična jedrca in proizvodi, pridobljeni iz surovih mareličnih jedrc“ iz znanstvenega mnenja se nanaša na iste proizvode kot izraz „nepredelana cela, zdrobljena, zmleta, strta ali sesekljana marelična jedrca“ iz te uredbe.

(3) Amigdalin je glavni cianogeni glikozid, ki je prisoten v nepredelanih mareličnih jedrcih in se razgradi na cianovodikovo kislino (cianid) z žvečenjem. Cianovodikova kislina (cianid) je zelo strupena za človeka. Odbor CONTAM je za oceno tveganj, povezanih s prisotnostjo cianogenih glikozidov v nepredelanih celih, zdrobljenih, zmletih, strtih ali sesekljanih mareličnih jedrcih določil akutni referenčni odmerek (ARfD) v višini 20 μg/kg telesne teže. Glede na sporočene vsebnosti cianogenih glikozidov v nepredelanih mareličnih jedrcih bi bil akutni referenčni odmerek presežen že z zaužitjem zelo majhnega števila nepredelanih mareličnih jedrc.

(4) Zato je primerno določiti mejno vrednost za cianovodikovo kislino (cianid) v nepredelanih celih, zdrobljenih, zmletih, strtih ali sesekljanih mareličnih jedrcih, danih v promet za končnega potrošnika.

(5) Zaradi zelo razdrobljenega trga nepredelanih mareličnih jedrc in morebitnih akutnih zdravstvenih tveganj za javno zdravje bi bilo treba določiti, da nosilec dejavnosti jamči, da so vsa nepredelana cela, zdrobljena, zmleta, strta ali sesekljana marelična jedrca, dana v promet za končnega potrošnika, v skladu z mejno vrednostjo.

(6) Primerno je določiti pravila vzorčenja, ki se morajo uporabljati za nadzor skladnosti z mejno vrednostjo.

(7) Uredbo (ES) št. 1881/2006 bi bilo zato treba ustrezno spremeniti.

(8) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Priloga k Uredbi (ES) št. 1881/2006 se spremeni v skladu s Prilogo k tej uredbi.

Člen 2

Nosilec dejavnosti, ki da nepredelana cela, zdrobljena, zmleta, strta ali sesekljana marelična jedrca v promet za končnega potrošnika, na zahtevo pristojnega organa predloži dokazilo o skladnosti trženega proizvoda z mejno vrednostjo.

Člen 3

Vzorčenje za nadzor skladnosti z mejno vrednostjo se izvaja v skladu s pravili iz dela D.2 Priloge I k Uredbi Komisije (ES) št. 401/2006 (4).

Člen 4

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 7. julija 2017 Za Komisijo Predsednik Jean-Claude JUNCKER

(1) UL L 37, 13.2.1993, str. 1.

(2) Uredba Komisije (ES) št. 1881/2006 z dne 19. decembra 2006 o določitvi mejnih vrednosti nekaterih onesnaževal v živilih (UL L 364, 20.12.2006, str. 5).

(3) Odbor CONTAM agencije EFSA (odbor agencije EFSA za onesnaževala v prehranski verigi), 2016. Scientific opinion on the acute health risks related to the presence of cyanogenic glycosides in raw apricot kernels and products derived from raw apricot kernels (Znanstveno mnenje o akutnih zdravstvenih tveganjih, povezanih s prisotnostjo cianogenih glikozidov v surovih mareličnih jedcih in proizvodih, pridobljenih iz surovih mareličnih jedrc). EFSA Journal 2016; 14(4):4424, 47 str., doi:10.2903/j.efsa.2016.4424

http://www.efsa.europa.eu/sites/default/files/scientific_output/files/main_documents/4424.pdf.

(4) Uredba Komisije (ES) št. 401/2006 z dne 23. februarja 2006 o določitvi metod vzorčenja in analiz za uradni nadzor vsebnosti mikotoksinov v živilih (UL L 70, 9.3.2006, str. 12).